Precedentium institutio et ordo ecclesiastice consuetudinis deposcit, ut dum quilibet devotus ex facultatibus suis sancte ecclesie filiis pro redemptione anime sue aliquid dare decreverit, cartam simul juris testamentarii facere studeat, ne forte aliquis vel consanguinitatis objectione vel etiam cupiditatis illectione, sive alicujus rei occasione nedum calumpnie audeat inferre. Unde ego Frotgerius miles de castello quod vulgariter appellatur Murassalt, dono omnipotenti Deo et sanctis apostolis ejus Petro et Paulo Cluniacensi ecclesie in ipsorum nomine Apostolorum dicate, ecclesiam sancti Nicholai presulis Christi, que sita est in supradicto castro, quam ex beneficio domini Oddonis Ducis Burgundie dudum possideram, ita scilicet ut eamdem ecclesiam jam dicti cœnobii fratres ex integro habeant, teneant atque possideant, cum omnibus rebus ad se pertinentibus, terris videlicet cultis et incultis, silvis, pascuariis, decimis, pratis, molendinis, quidquid illo est sine omni calumpnia. Hoc sane donum cum assensu predicti Ducis, ac domni Agani Eduensis episcopi, in cujus diocesi eadem ecclesia sita est, feci, annuente etiam conjuge mea ac filiis meis. Quod igitur eo feci tenore, ut quando mihi Deus concesserit habitum sancte religionis in supradicto cœnobio suscipiam, quatinus veniam delictorum a domino quandoque adipisci valeam. S. domni Odonis Ducis; S. domni Agani Episcopi; S. conjugis mee ac filiorum meorum, et cunctorum amicorum meorum. Si quis hoc testamentum ausus fuerit falsare vel violare, sit anathema maranatha. Anno verbi incarnati millesimo xciiij. Facta est hec carta regnante Philippo Francorum Rege.